Ulkona oppimisen suurtapahtuma tulossa uudestaan kesällä 2020! | Ympäristökasvatusjärjestö FEE Suomi
YMPÄRISTÖKASVATUS-LEHTI | Lehti 1/2018 | Tärpit & tapahtumat
Kesällä 2017 ensimmäisen kerran järjestetty ulkona oppimisen suurtapahtuma kokosi Turun linnaan viisisataa ulkona oppimisesta innostunutta opettajaa ja kasvattajaa. Suuren kiinnostuksen ja kysynnän vuoksi tapahtuma on päätetty järjestää uudestaan: Nurmeksessa Pielisen rannalla Hyvärilän nuorisokeskuksessa 9.–11.6.2020.
Luvassa on jotakin tuttua Turun tapahtumasta, mutta taatusti myös paljon uutta. Tämäkin tapahtuma rakentuu edellisen tapaan tiiviillä valtakunnallisten ja Itä-Suomen alueen paikallisten toimijoiden yhteistyöllä. Yhteistyökumppaneiden etsintä ja ohjelmaehdotusten kerääminen aloitetaan jo tämän vuoden aikana. Nyt tehdään yhdessä ulkona oppimisesta arkipäivää!
Tilaa uutiskirje, niin pysyt kuulolla järjestelyistä ja pääset vaikuttamaan tapahtuman sisältöön. Samalla voit tutustua viimekesäisen tapahtuman antiin Turun linnassa taltioitujen luentojen avulla. Luennot ja työpajojen toiminnalliset vinkit löytyvät myös MAPPA-materiaalipankista hakusanalla ulos2017.
Teksti: Maija Ihantola